DA-LP’s gewaarsku oor sosialemediaboodskappeJohn Steenhuisen, hoofsweep van die DA. Foto: Twitter Parlementslede van die DA het ’n kwaai brief van die party se hoofsweep, John Steenhuisen, ontvang om hul gedrag op sosiale media te verbeter, of dissiplinêre optrede in die gesig te staar. Luidens die brief, wat aan Maroela Media gelek is, klap Steenhuisen die sweep omdat die DA se pogings om positiewe mediadekking te kry, deurgaans beduiwel word deur ondeurdagte insette van LP’s op sosiale media. In die brief wys Steenhuisen daarop dat hy en die DA-leier, Mmusi Maimane, tydens die party se eerste koukusvergadering na die verkiesing klem daarop gelê het dat LP’s moet let op hul gedrag op sosiale media. “Ten spyte hiervan het die nuwe parlementêre sessie afgeskop met mediadekking wat gedomineer word deur afwysende reaksie van die publiek oor ’n verskeidenheid twiets deur LP’s. Elke keer dat die party die geleentheid kry om op die voorvoet te tree op kwessiegedrewe sake, word ons gefnuik deur ondeurdagte twiets. Dit kan nie en sal nie so voortgaan nie,” lui die brief. Steenhuisen wys uit dat joernaliste deesdae DA-LP’s se kommunikasie op sosiale media volg en dat ysere dissipline nodig sal wees as die party sy uitslae in die munisipale verkiesing van 2021 wil verbeter. Volgens Steenhuisen moet DA-LP’s hulself telkens vier vrae vra voor hulle twiet: * Gaan die twiet die DA se goeie naam bevoordeel of benadeel? * Gaan die twiet die LP se beeld bevoordeel of benadeel? * Gaan die twiet die DA se boodskap en kernwaardes uitdra? * Is die twiet toondoof? Volgens Steenhuisen se brief kan sosiale media ’n baie positiewe hulpmiddel wees as dit reg gebruik word, maar dit kan baie skade aanrig as dit onoordeelkundig gebruik word. Die brief sluit af met ’n waarskuwing: “Indien enige LP nie optree binne die reëls van die DA se beleid oor sosiale media nie, of as LP’s se plasings op sosiale media toondoofvervreemdend of skadelik is, sal ek geen ander opsie hê as om toepaslike stappe te doen nie.”